จังหวัดอำนาจเจริญ แจ้งเตือนระดับน้ำสูงขึ้น ประชาชนท้ายอ่างเก็บน้ำทั้ง 4 อ่างให้ระมัดระวังและเก็บของขึ้นที่สูง
วันนี้ (11 กันยายน 2562) นายทินกร เหลือล้น ผู้อำนวยการโครงการชลประทานอำนาจเจริญ แจ้งว่า เนื่องจากจังหวัดอำนาจเจริญได้เกิดฝนตกหนักในคืนวันที่ 9 กันยายน 2562 ที่ผ่านมา ทำให้ระดับน้ำในอ่างเก็บน้ำพุทธอุทยาน อ่างเก็บน้ำร่องน้ำซับ อ่างเก็บน้ำห้วยโพธิ์ และอ่างเก็บน้ำห้วยสีโท จำนวน 4 อ่าง มีจำนวนน้ำเพิ่มสูงขึ้นอย่างรวดเร็ว โดยปริมาณน้ำในอ่างเก็บน้ำขนาดกลางทั้ง 4 อ่าง มีความจุเกิน 100% และได้ไหลล้นอาคารระบายน้ำ (Spillway) ทุกแห่ง ซึ่งคาดว่าจะมีปริมาณน้ำไหลเข้าอ่างเก็บน้ำอีกปริมาณมาก ส่งผลน้ำล้นตลิ่งสองฝั่งลำห้วยปลาแดก ห้วยโพธิ์ ห้วยกอก และห้วยสีโท และพื้นที่ข้างเคียง             ดังนั้น เพื่อเตรียมความพร้อมรับมือกับสถานการณ์น้ำที่อาจเกิดขึ้น จึงขอแจ้งเตือนประชาชนในพื้นที่ท้ายน้ำที่เป็นที่อยู่อาศัย พื้นที่การเกษตร พื้นที่ประกอบกิจการอื่นๆ บริเวณที่ราบลุ่มตามลำห้วยปลาแดก ห้วยโพธิ์ ห้วยกอก ห้วยสีโท ลำน้ำสาขา และพื้นที่ข้างเคียงให้ระมัดระวังและติดตามสถานการณ์น้ำอย่างใกล้ชิด และเตรียมการป้องกันอันตรายที่อาจจะเกิดขึ้น เก็บของขึ้นที่สูง ใช้ไฟฟ้าอย่างระมัดระวัง และขอให้ติดตามการรายงานข่าวพยากรณ์อากาศประจำวัน จากกรมอุตุนิยมวิทยาอย่างต่อเนื่อง             เครดิต : สำนักงานประชาสัมพันธ์จังหวัดอำนาจเจริญ#โครงการชลประทานอำนาจเจริญ #อ่างเก็บน้ำพุทธอุทยาน #อ่างเก็บน้ำร่องน้ำซับ  #สำนักข่าวกรมประชาสัมพันธ์ #NNT #ILOVETHAILAND